Ben die swerwershond kry 'n Meisie | News24
Ben die swerwershond kry 'n Meisie
Dis nogal iets om oog tot oog met 'n dorpslegende te staan. Maar Ben se blik bly behoedsaam. Sy vertroue is nie iets om te gee nie, dis iets om te wen.
Dis nou nie heeltemal hoe Sanet Welgemoed die psige van Ben, Uitenhage se geliefde swerwershond, beskryf nie, maar dis hoe ek haar verduideliking verstaan het terwyl die pragtige dier my fyn staan en dophou.
Voor dit het ons maklik 'n driekwartuur na Ben op sy tradisionele looproete deur Uitenhage gesoek. Die rede dié keer is omdat hy dolverlief is. Dis glo nogal iets om die twee verliefde vierpotiges saam te sien.
Eerste stop is by die Engen-vulstasie in Fairbridge Heights waar Ben vyf jaar gelede vir die eerste daar opgedaag en dit later een van sy hoof-hawens op sy byna 10km looproete deur Uitenhage gemaak het.
Op 'n dag het hy Ounooi saamgebring en die tweetjies was baie gelukkig saam, maar toe ry iemand per ongeluk oor Ounooi waarna Ben jare lank die alleenpad geloop het. So asof hy geweet het hoe 'n liefdespad doringpad kan word as jy die verkeerde keuse maak… buitendien het hy al genoeg mensevriende op sy looproete deur Uitenhage gemaak.
En toe amper 'n jaar terug, loop Ben die liefde op sy looproete raak. Haar naam is Meisie, 'n woeilige jongetjie wat naby 'n dokter se spreekkamers bly.
Nie lank nie, toe gaan kuier sy saam met Ben by al sy vasgestelde plekke. Hier vir ontwerpershondekos, daar vir melk, hier vir pasteie, en so gaan dit aan.
Maar so asof dit 'n skandelike affair was, het almal geswyg oor dié ou bok en sy jong woelige blaartjie. Maar die werklike rede was dat Meisie, nes Ben, eers gesteriliseer moes word.
"Jy kan honde, wat die pad met al sy gevare bo geslote erwe verkies, nie nog opsaal met 'n werpsel nie," verduidelik Charmaine Blewett Dorfling.
Nou is Ounooi ook 'n "sportsmodel" en nou kan hul liefde aan die groot dorpsklok gehang word.
Ronel Goosen het selfs 'n koninggrootte hok, geborg deur 'n Baaise maatskappy, gekry vir die tweetjies. Daar slaap hulle nou elke aand saam. Al wanneer Ben en Meisie se weë skei, is wanneer hy na die sentrale sakegebied gaan.
"Hy bring haar nooit saam nie," verduidelik Sanet, "die verkeer is te erg."
Ja hoor, Ben stop by elke kruising en kyk eers voor hy oorsteek. Ek het dit met my eie oë gesien. En dít is hoekom ons, toe ons die liefdespaartjie gaan opsoek het, net vir Meisie by The Vet Shop in Penford gekry het. Ben het op sy bekende dorps-roete geloop.
Ons het hom oral op sy roete gesoek en oplaas gekry waar hy weer oppad terug was na sy en Meisie se koningsgrootte liefdesnes.